โกรว์อะการ์เดน

***โกรว์อะการ์เดน*** () เป็นวิดีโอเกมแบบเล่นฟรีหลายผู้เล่นที่เปิดตัวบนโรบล็อกซ์ เมื่อวันที่ 26 มีนาคม พ.ศ. 2568 โดยในเกมผู้เล่นจะดูแลสวนของตนเองโดยการซื้อเมล็ดพันธุ์และเก็บเกี่ยวพืชผลเพื่อแลกกับเงิน เกมนี้มีจำนวนผู้เล่นพร้อมกัน (CCU) สูงสุดเป็นประวัติการณ์ โดยมีผู้เล่นออนไลน์สูงสุดที่ 22.3 ล้านคนในวันที่ 23 สิงหาคม พ.ศ. 2568 มากกว่ายอดก่อนหน้านี้ที่มีผู้เล่นสูงสุดกว่า 16 ล้านคนในวันที่ 21 มิถุนายน ซึ่งสูงที่สุดเท่าที่เคยมีการบันทึกในประวัติศาสตร์ของวิดีโอเกม (แซงหน้า*[[ฟอร์ตไนต์]]* ที่มีผู้เล่น 15.3 ล้านคน) และมีผู้เล่นมากกว่า 5 ล้านคนในวันที่ 17 พฤษภาคม ซึ่งทำลายสถิติของเกมในโรบลอกซ์ เกมนี้มีเจ้าของร่วมกันคือ BMWLux และ Splitting Point Studios ซึ่งเป็นทีมพัฒนาที่นำโดย Janzen Madsen (หรือที่รู้จักกันในชื่อ Jandel ในโลกออนไลน์) โดยมี Do Big Studios ถือหุ้นส่วนน้อย

## เกมเพลย์
*โกรว์อะการ์เดน* เป็นเกมแนวทำฟาร์ม โดยผู้เล่นจะเริ่มต้นด้วยแปลงเพาะปลูกว่างซึ่งตั้งอยู่กับแปลงของผู้เล่นคนอื่นๆ และได้รับสกุลเงินในเกมที่เรียกว่า Sheckles (¢) เพื่อซื้อเมล็ดแครอท พืชจะยังเติบโตอย่างต่อเนื่องแม้ในขณะที่ผู้เล่นออฟไลน์  ผู้เล่นจะได้ รับ Sheckles จากการขายพืชผลและสามารถนำไปซื้อเมล็ดพันธุ์พืชใหม่ได้   เมล็ดพันธุ์ต่างๆอาจมีและไม่มีในร้านค้าขึ้นอยู่กับช่วงเวลาและไอเทมพิเศษจะปล่อยทุกสัปดาห์โดยผู้เล่นจะต้องออนไลน์เพื่อรับไอเทม ซึ่งมีส่วนช่วยในการรักษายอดของผู้เล่น  

ผู้เล่นสามารถรับสัตว์เลี้ยงได้โดยการเปิดกล่องสุ่ม  สกุลเงินของโรบล็อกซ์อย่างโรบัคสามารถใช้เพื่อเร่งความเร็วในการรอ รับสิทธิพิเศษเพิ่มเติม  และขโมยพืชผลของผู้อื่น  เกมนี้ใช้พื้นผิวแบบ studded ที่เหมือนกับเกมในโรบล็อกซ์ยุคเก่า  เพลงประกอบเป็นดนตรีคลาสสิก เช่น เพลง Rondo Alla Turca ของโมทซาร์ท 

## การพัฒนา
เกมนี้สร้างโดยเด็กหนุ่มวัย 16 ปีที่ไม่เปิดเผยตัวตนซึ่งใช้ชื่อผู้ใช้ว่า "BMWLux"   Splitting Point Studios ของ Jandel ได้ซื้อหุ้นของเกมในเดือนเมษายน พ.ศ. 2568 ในขณะนั้นมียอดผู้เล่นพร้อมกันประมาณ 1,000 คน (CCU) ตามที่ Jandel ระบุ ผู้พัฒนาเดิมเป็นเจ้าของเกม 50% และเวอร์ชันเริ่มต้นได้รับการพัฒนาในเวลาเพียงสามวัน  หลังจากนั้นไม่นาน Do Big Studios บริษัทพัฒนาเกมโรบล็อกซ์ที่ตั้งอยู่ในฟลอริดาได้เข้ามาถือหุ้นส่วนน้อย   ซึ่งบริษัทดังกล่าวถูกวิพากษ์วิจารณ์ว่านำการสร้างรายได้ที่มากเกินไปมาสู่เกม   Jandel ปฏิเสธที่จะเปิดเผยตัวเลขรายได้ 

ในวันที่ 18 พฤษภาคม เกมได้เปิดตัวอัปเดต "Blood Moon" โดยมีผู้เล่นพร้อมกันสูงสุด (CCU) ประมาณ 5 ล้านคน *โกรว์อะการ์เดน*มียอดผู้เล่นเกือบเป็นสองเท่าของสถิติก่อนหน้านี้ที่*[[รายชื่อเกมในโรบล็อกซ์|บล็อกซ์ฟรุ๊ต]]*ทำไว้  หลังจากการเปิดตัวอัปเดต "Bizzy Bees" เมื่อวันที่ 31 พฤษภาคม  เกมนี้มียอดผู้เล่นพร้อมกันสูงสุดที่มากกว่า 11.7 ล้านคน  และเมื่อวันที่ 14 มิถุนายน ในอัปเดต "Working Bees" มียอด CCU ที่มากกว่า 16 ล้านคน   ซึ่งตัวเลขนี้หากถูกต้องจะแซงหน้า*[[ฟอร์ตไนต์]]*ที่มีผู้เล่นพร้อมกันสูงสุด 15.3 ล้านคนในเดือนธันวาคม พ.ศ. 2563 เป็นยอดสูงที่สุดที่บันทึกไว้ในประวัติศาสตร์วิดีโอเกม    — รวมถึง CCU ของเกมยอดนิยมบนสตีม เช่น ''พับจี'' และ*Counter Strike 2*   ในวันที่ 21 มิถุนายน "Summer Update" ได้ปล่อยอย่างเป็นทางการโดยมีเมล็ดพันธุ์ ของตกแต่งสวน และกิจกรรมใหม่ ทำให้มียอดผู้เล่นพร้อมกันสูงสุดที่ 21.3 ล้านคน  *PocketGamer.Biz* ตั้งข้อสังเกตว่า "โกรว์อะการ์เดนไม่สามารถรักษาจำนวนผู้เล่นสูงสุดได้นาน" และยอดผู้เล่นพร้อมกันของเกมลดลงเหลือ 7.6 ล้านคนภายในหนึ่งชั่วโมง  เพื่อให้ทันกับกิจกรรมรายสัปดาห์ เกมได้สร้างสองทีมที่มีหน้าที่พัฒนากิจกรรมในเดือนกรกฎาคม  "Corruption Update" ของเกมในวันที่ 26 กรกฎาคม Jandel ได้จัดงานโดยมีทราวิส เคลซี นักฟุตบอลเอ็นเอฟแอลเข้าร่วมด้วย ในวันที่ 23 สิงหาคม Jandel และผู้สร้าง*สตีลอะเบรนร็อท*ซึ่งเป็นเกมโรบล็อกซ์ยอดนิยมอีกเกมหนึ่งได้ต่อสู้กันใน "สงครามผู้ดูแลระบบ" ทำให้ทั้งสองเกมทำลายสถิติผู้เล่นพร้อมกันสูงสุดของตนเอง: *โกรว์อะการ์เดน*มีผู้เล่นอย่างน้อย 22.3 ล้านคน ในขณะที่*สตีลอะเบรนร็อท*กลายเป็นเกมในโรบล็อกซ์เกมที่สองที่มียอดผู้เล่นพร้อมกันสูงสุดเกิน 20 ล้านคน  

## ความนิยม
ในวันที่ 23 สิงหาคม โกรว์อะการ์เดนมีการเข้าเล่นมากกว่า 27 พันล้านครั้งและมีผู้ชื่นชอบประมาณ 7.8 ล้านคน  เป็นเกมโรบล็อกซ์ที่เร็วที่สุดที่มีการเข้าเล่นถึงหนึ่งพันล้านครั้ง  Jandel ระบุว่าผู้เล่นประมาณ 35% มีอายุต่ำกว่า 13 ปี  สามาถพบเกมจำลองที่ไม่เป็นทางการของเกมนี้ได้ใน *Fortnite Creative* สื่อสิ่งพิมพ์ทางการเงินเช่น *Investor's Business Daily*, *Barron's* และ *The Motley Fool* ได้ให้เหตุผลว่าราคาหุ้นของโรบล็อกซ์ที่เพิ่มขึ้นเร็วๆนี้รวมถึงการเติบโต 21% ในเดือนมิถุนายนเป็นผลมาจากความนิยมที่เพิ่มขึ้นอย่างฉับพลันของ*โกรว์อะการ์เดน*    ความนิยมของเกมช่วยให้โรบล็อกซ์มีผู้ใช้งานเฉลี่ย 111.8 ล้านคนต่อวันในไตรมาสที่ 2 ของปี 2568 ซึ่งเติบโตขึ้น 41 เปอร์เซ็นต์เมื่อเทียบเป็นรายปี ในรายงานทางการเงินไตรมาสที่ 2 ปี 2568 แพลตฟอร์มได้ปรับการคาดการณ์การใช้จ่ายของลูกค้าปี 2568 จาก 5.29–5.36 พันล้านเหรียญสหรัฐ เป็น 5.87–5.97 พันล้านเหรียญสหรัฐ ทำให้ราคาหุ้นเพิ่มขึ้นอีก 16%   ในวันที่ 19 กรกฎาคม *โกรว์อะการ์เดน*อยู่ในอันดับ 1 บนชาร์ต "Top Earners" ของโรบล็อกซ์ 

เกมนี้มีผู้เล่นพร้อมกันเฉลี่ย 2.7 ล้านคน ณ วันที่ 25 มิถุนายน  ขณะที่บางคนกังวลว่าจำนวนผู้เล่นบางส่วนของ*โกรว์อะการ์เดน*อาจประกอบด้วยบัญชีบอต โรบล็อกซ์ออกมาโต้แย้งแนวคิดนี้โดยระบุว่า "การวิเคราะห์เบื้องต้นของเรายืนยันความนิยมที่แท้จริง ไม่ใช่ยอดที่ถูกสร้างขึ้น ซึ่งเป็นการยืนยันถึงการเติบโตที่ขับเคลื่อนโดยชุมชนของเกม" เมื่อเกมมีผู้เล่นพร้อมกันถึง 5 ล้านคน บริษัทลงทุนชื่อ TD Cowen กล่าวหาว่ากิจกรรมของบอตทำให้*โกรว์อะการ์เดน* ปรากฏในอัลกอริทึมการแนะนำเกมของโรบล็อกซ์มากขึ้นอย่างไม่เป็นธรรมชาติ โดยชี้ให้เห็นถึงอัตราการสร้างบัญชีที่เพิ่มขึ้นอย่างมากในฟิลิปปินส์และอินโดนีเซีย อย่างไรก็ตามในภายหลังบริษัทได้เพิกถอนคำกล่าวอ้างเรื่องการใช้บอต แต่ยังคงพูดถึงการเพิ่มขึ้นอย่างผิดปกติของบัญชีผู้เล่น    ไอเทมในเกมบางรายการจะสามารถรับได้เฉพาะช่วงเวลาสั้นๆในระหว่างการอัปเดต ซึ่งอาจเป็นแรงจูงใจให้ผู้คนใช้บอตเพื่อสะสมไอเทมเหล่านี้  ผู้เล่นจำนวนมากเสนอที่จะแลกเปลี่ยนไอเทมหายากโดยใช้เงินจริงผ่านช่องทางที่ไม่เป็นทางการ เช่น อีเบย์หรือดิสคอร์ด แม้ว่าการกระทำดังกล่าวจะถูกห้ามภายใต้เงื่อนไขการบริการของโรบล็อกซ์ก็ตาม 

## การตอบรับ
นิโคล คาร์เพนเทอร์ ผู้เขียนบทความให้กับ *Game File* เรียกเกมนี้ว่า "*FarmVille* ของคนรุ่นใหม่" และสังเกตเห็นความเรียบง่ายของเกม  แซค ซวีเซน จาก *[[โคทาคุ|Kotaku]]* ให้ความเห็นว่าเกมนี้ดูเหมือนต้นแบบมากกว่าเกมที่เสร็จสมบูรณ์  เท็ด รีชฟิลด์จาก *PC Gamer* ตั้งข้อสังเกตว่าในฐานะคนนอก "มีความไม่ลงรอยกันทางความคิดเมื่อรู้ว่าเกมนี้ได้รับความนิยมมากกว่าเกมใดๆที่เขาเคยรายงานหรือเล่น"  *PCGamesN* จัดให้เกมนี้เป็นหนึ่งในเกมของโรบล็อกซ์ที่ดีที่สุดในปีพ.ศ. 2568 แต่ให้ความเห็นว่ามันเป็น "เกม AFK ที่ค่อนข้างธรรมดา" แม้จะเห็นได้ชัดว่าเกมนี้ "ยากที่จะวางลงสำหรับผู้เล่นหลายล้านคน"  เคียราน เพรส-เรย์โนลด์ ผู้เขียนบทความให้กับ*[[เดอะนิวยอร์กไทมส์]]* สังเกตว่าแม้เกมนี้จะประสบความสำเร็จ แต่เนื้อหาส่วนใหญ่จำกัดอยู่แค่เพียงวิดีโอรูปแบบสั้น โดยมีวิดีโอรูปแบบยาวเพียงเล็กน้อย 

## ดูเพิ่ม

* รายชื่อเกมในโรบลอกซ์

## อ้างอิง

หมวดหมู่:เกมสำหรับวินโดวส์
หมวดหมู่:โรบล็อกซ์
หมวดหมู่:อินเทอร์เน็ตมีมในปี พ.ศ. 2568
หมวดหมู่:วิดีโอเกมที่ออกวางจำหน่ายในปี พ.ศ. 2568